O **río Cabe** é un río galego que discorre pola provincia de Lugo. É un dos principais afluentes do río Sil pola súa marxe dereita. 

Case a totalidade do río Cabe está dentro das zonas especiais de conservación (ZECs) do río Cabe e dos canóns do Sil.

Étimo
-----

O río Cabe era chamado *Chalibe* na época dos romanos. Os romanos extraían ouro do río.

Descrición
----------

### Fontes

Nace na parroquia de Foilebar, no concello do Incio, a uns 900 m de altitude en plena serra do Courel.

### Percorrido e afluentes

O Cabe ao seu paso por Santalla de Rei.
A conca do Cabe ten unha extensión de 737 km² e ocupa os concellos da Pobra do Brollón, Bóveda, Monforte de Lemos, O Saviñao, Sober e Pantón, na Terra de Lemos e Paradela e O Incio na de Sarria. Á súa vez, a conca do Cabe está incluída na conca Miño-Sil.

No seu curso alto, poucos quilómetros despois do seu nacemento, pasa por Santa Mariña, Río e Trascastro, onde recibe as augas do accidentado río Antiga e hai dous muíños: o do Sancho e o do Vila. Continúa logo por San Miguel, Barreiro e San Pedro, onde está o muíño de Cortiñas e hai unha área recreativa e unha presa para o abastecemento de augas, ademais da desembocadura do rego de Tras das Penas. Logo entra no concello da Pobra do Brollón e pasa pola aldea de Biduedo. Entón recibe as augas do rego de Paraxes, rego da Córnea, rego Acevedo, rego Val de Forgas e rego Sobrecín. Entra logo en Pacios de Veiga, onde están os muíños do Seara, do Ramiro e do Vila. Ata esta última aldea o río transcorre a través dun estreito val entre montañas que chegan a superar os 1000 m de altitude.

No seu curso medio, pasado Pacios de Veiga, o Cabe entra no Val de Lemos e o seu percorrido é bastante recto. Pasa por Veiga, onde recibe as augas do río Picarrexo; Santalla de Rei, onde atopamos o muíño de Folla; A Nogueira, Alende e A Lama (en Eixón) e Fornelas, onde recibe as augas do río Saa antes de virar cara á dereita e entrar na Serra do Moncai.

Na serra pasa ó concello de Monforte de Lemos, onde transcorre polas aldeas de Camporrío, onde recibe as augas do río Mao e se celebra a popular romaría do San Mateo; Remuín, onde pouco despois está o inicio do Canal Alto do Regadío Val de Lemos; O Freixo, Ribas Altas, onde hai un campo de golf na ribeira do río; e posteriormente entra na capital monfortina, que cruza o río sobre a Ponte Vella. Tamén recibe as augas dos regatos de Rioseco e da Veiga. Logo pasa por Piñeira e Distriz, onde desembocan o barranco de Carballo e o río Cinsa.

Entón entra no concello da Pantón, onde atopamos a Illeta de Muíño. Pasa por Eireos e Valado. Daquela recibe as augas do regato de Sante e fai de límite entre os concellos de Pantón e Sober ata a súa desembocadura. Recibe as augas do río Carabelos e pasa por Canaval. Pasa por debaixo da estrada N-120 e recibe as augas do río Ferreira. Pasa logo por Areas e O Cotillón, antes de ser cruzado pola liña de ferrocarril que vai a Ourense e de recibir as augas do regato da Pereira.

Desemboca no Sil no lugar da Barca, entre as aldeas da Estación (ribeira dereita) e A Barca (ribeira esquerda), a uns 125 m sobre o nivel do mar, no límite entre as parroquias e concellos de Frontón (Pantón), Anllo (Sober) e Santo Estevo de Ribas de Sil (Nogueira de Ramuín), aínda que non baña esta última parroquia.

### Réxime hídrico

O seu réxime é pluvial, acadando o seu máximo caudal entre os meses de decembro e abril (no mes de febreiro acada os 23,16 m³/s), e acusando os efectos da estiaxe no mes de setembro (no que o caudal descende ata só 1,85 m³/s). Ó final, chega ó Sil un caudal medio ó longo do ano de 9,5 m³/s.

Flora e fauna
-------------

### Flora

Ás beiras do Cabe hai hábitats formados polos:

* Bosques de carballos *(Quercus robur)* e cerquiños *(Quercus pyrenaica)*.
* Bosques de castiñeiros *(Castanea sativa)*.
* Uceiras oromediterráneas endémicas con toxos.
* Uceiras secas europeas.
* Bosques de ribeira con abeneiros *(Alnus glutinosa)* e freixos *(Fraxinus excelsior)*: *Alno-padion*, *Alnion incanae* e *Salicion albae*.
* Pseudo-estepas con pastos anuais de *Thero-Brachypodietea*.

Entre a flora destaca a *Festuca elegans*. A fauna está representada pola cotovía pequena (*Lullula arborea*), a avenoiteira cincenta (*Caprimulgus europaeus*), a garza real (*Ardea cinerea*), o falcón pequeno (*Falco subbuteo*), o moucho de orellas (*Otus scops*), o morcego grande de ferradura (*Rhinolophus ferrum-equinun*), o morcego pequeno de ferradura (*Rhinolophus hipposideros*), o morcego das covas (*Miniopterus schreibersii*, a Lontra (*Lutra lutra*), saramaganta galega (*Chioglossa lusitanica*), a libeliña (*Macromia splendens*) e o armiño (*Mustela erminea*).

### Fauna

Os peixes que habitan no río son a troita común, a boga (*Leporinus obtusidens*)[], a carpa (*Cyprinus carpio*) e algún "black-bass", peixe introducido nos nosos ríos, de orixe norteamericana (*Micropterus salmoides floridanus*) que podería ser denominado perca negra.

Galería de imaxes
-----------------

* Monforte de LemosMonforte de Lemos
* Monforte de LemosMonforte de Lemos

Notas
-----

1. ↑  Consellaría de Medio Ambiente e Ordenación do Territorio, Xunta de Galicia (eds.). "ZEC Río Cabe". Consultado o 6/9/2019.
2. ↑  Axencia Ambiental Europea - Unión Europea (eds.). "Natura 2000 - Standard Data Forma: ES1120016 Río Cabe". Consultado o 6/9/2019.
3. ↑  Consellaría de Medio Ambiente e Ordenación do Territorio, Xunta de Galicia (eds.). "ZEC Río Cabe". Consultado o 6/9/2019.
4. ↑  Axencia Ambiental Europea - Unión Europea (eds.). "Natura 2000 - Standard Data Forma: ES1120014 Canóns do Sil". Consultado o 6/9/2019.
5. ↑  Definicións no *Dicionario da Real Academia Galega* e no Portal das Palabras para *carpa*.

|  |  |
| --- | --- |
| Control de autoridades | 
* Wd: Q3398684
* GeoNames: 3127255

 |